Gibbons sesde in vyfde Giro-skof | Netwerk24
Die Duitse fietsryer Pascal Ackermann het Woensdag sy tweede skofsege in die Giro d’Italia behaal toe hy die vyfde skof in ’n naelrit gewen het.
Pascal Ackermann. Foto: AP
Hy het die 140 km tussen Frascati en Terracina op ’n koue en nat dag in 3 uur 15 minute 44 sekondes afgelê.
Ackerman (Bora-Hansgrohe) was Sondag ook bobaas in die tweede skof.
Die Colombiaan Fernando Gaviria (UAE Team Emirates) en Arnaud Démare (Groupama-FDJ) van Frankryk was onderskeidelik tweede en derde.
Die Suid-Afrikaner Ryan Gibbons van die Dimension Data-span het sesde geëindig. Hy is algeheel 45ste met sy Aussie-spanmaat, Ben O’Connor, die beste van die DiData-jaer in die 36ste plek.
Die Sloween Primoz Roglic (Jumbo-Visma) is steeds die algehele voorloper met ’n tyd van 19:35:04.
Simon Yates en Vincenzo Nibali blaas in sy nek.
Tom Dumoulin. Foto: Getty Images
Tom Dumoulin, 2017 se kampioen, het hom Woensdag kort ná die begin van die skof onttrek.
Hy was Dinsdag in ’n botsing betrokke en het sy linkerknie beseer. Die ongeluk het sowat 6 km van die eindstreep gebeur.
Die Nederlander, wat vir Sunweb deelneem, was een van die vroeë gunstelinge. Die mediese span het hom die jawoord gegee om verder deel te neem, maar die pyn was te erg, het sy span op Twitter gesê.
Donderdag se sesde skof tussen Cassino en San Giovanni Rotondo is 238 km.
Die wedren eindig op 2 Junie in Verona. – Reuters
Meer oor: Fietsry | Giro D’Italia